ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት መስከረም ለብዘበን ምስ ተስፍኣ እያ 12 መስከረም 2020 ነባሪ ገጠርን ከተማን፡ ዓዃይን ሸቃላይን፡ ክዋጃ ሰራሕተኛ መንግስቲ፡ መምህርን ተማሃራይን ኩሎም ንወርሒ መስከረም ብዓቢ ተስፋን ሃንቀውታን እዮም ዝጽበዩዋ። ሓረስታይ፡ ኣብ መታሕት ይኩን ኣብ ከበሳ ዝነብር፡ ኣብ ሕዳርን ታሕሳስን ቀውዒ ግርሁኡ ምስ ኣከበ፡ ብዙሕ ከየዕረፈ ኣብ ለካቲተ-መጋቢት ግራውቲ ኣብ ምዝላይን ምድኳዕን እዩ ዝዋፈር። መጋቢት ተወዲኡ ሚያዝያ እንክኣቱ ከኣ ዳጉሻን ዛንገዳን ምስ ሓመድ ጸንቢሩ ደበንኡ እናጠመተ ዝናብ ኣዝመራ ይጽበ። ኣብ ምጅማር ግንቦት፡ ዕፉንን መሸላን፡ ኣብ ሓምለ ሰነ ከኣ ስገመ ስርናይ ከም ባልደንጓን ዓተርን ዝኣመሰሉ ጥረ ምረ ዘራሪኡ ነጉዲ ክራማት ክሰምዕ ይጸናጸን። ለይቲ ኣብ ምድቃሱ፡ ቀትሪ ኣብ ምግስጋሱ መስታ በርቂ ብነጎዳ እንክስነን ዝናም እንክሰርብን ክርኢ ርእሱ ኣንቃዕሪሩ ንፈጣሪኡ የመስግን። ቡቕሊ አእካል ካብ መሬት ወጺኡ፡ ዘራእቱ ብርኪ ፈልዩ ምድሪ ምስ ከደነ፡ ዓዃይ ደፋእ ድንኩል ዓፋፉኑን መሸላን እናጉሰየ፡ ግራቱ ክጽሂ ጸሓይ በሪቓ ክሳብ ትሰቱኽ ኣብ ስራሕ ተጸሚዱ ይውዕል። ዲሚማ ክረምቲ ሃዲኡ ጭቃን ጨፈቃን ሃፊፉ ምድረ ሰማይ ምስ ጸሓየ ከኣ ምስ ጸሓይ ብራቕ ተስፍኡ ይደምቕ። ብጥሚቕ ክረምቲ ተባህዲለን ዝኸረማ ብሙቐት ጸሓይ ማᎁቐን ጸጒሪ ቆርበተን ኣርጊፈን ንብራቕ ጸሓይ ብባህታ ተቐቢለን፡ እተን መላኣት ነብሰን ብሒተን፡ መሓስኣተን፡ ዕያውተንን ምራኹተንን ኣብ ጎላጉል ይዕንድሩ። ጥሪቱ ፈርየን ተባዚሐን፡ ጸባን ልግዐን ኮይነን፡ ክርኢ ኩለንትንኡ ባህታ ይወርሶ። መስከረም ወርሒ ተስፋ እያ። ኣብታ ወርሒ ስገመ ስርናይ ሸዊቱ ኣብ ገሊኡ ጭዕዩ፡ ንጽጉም ሓረስታይ ክረድእ ምስ ንፋስ መሮር ይወዛወዝ። "ከም ሎም ዘበንሲ ንዓመታ ይግበረልና" ኤርትራውያን ሓረስቶት 'ዑፍ መስቀል' እንታይ ምዃኑ ትፈልጡዶ?
